১৯৭৫ খ্রীষ্টাব্দের ১৫ই আগষ্ট জাতির পিতা বঙ্গবন্ধু শেখ মুজিবর রহমান স্বপরিবারে নৃশংস ভাবে কিছু বিপথগামী উচ্চভিলাশী সেনা সদস্যর হাতে নির্মম ভাবে নিহত হন। এই জঘন্যতম হত্যা কান্ডের মাধ্যমে প্রকৃত পক্ষে লক্ষ শহীদের রক্তস্নাত স্বাধীনতাকেই হত্যা করা হয়। বাংলাদেশকে আবার পাকিস্তানী ধারায় নিয়ে যাওয়ার প্রক্রিয়ায় মুক্তিযুদ্ধের অমর স্লোগান “জয় বাংলাকে” বাদ দিয়ে জাতীয় স্লেগান করা হয় বাংলাদেশ জিন্দাবাদ। এমনি ভাবে মুক্তিযুদ্ধের অর্জনগুলো এক এক করে নির্বাসিত করার চেষ্টা চলতে থাকে। স্বাধীনতা প্রিয় জাতিকে শ্বাসরুদ্ধকর পরিস্থিতির দিকে ঠেলে দিতে সামরিক শাসনের নানা ফরমানের মধ্যেমে বাক স্বাধীনতাও হরণ করা হয়। চাপা আক্রোশে ফুসছিল বাংলাদেশের স্বাধীনতার চেতনায় বিশ্বাসী জনতা। সামরিক শাসন জগদ্ধল পাথরের মত চেপে বসে ছিল জাতির বুকে। এমতাবস্থায় মানুষের মুক্তির জন্য কিছু একটা করতে হবে তা বুঝতে পেরেছিলেন ইসহাক হোসেন তালুকদার। যেহেতু প্রকাশ্যে কোন রাজনৈতিক কার্যক্রম করা যাচ্ছে না তাই সাংস্কৃতিক আন্দোলন গড়ে তোলার লক্ষ্যে রায়গঞ্জের ভূইয়াগাঁতীতে তিনি ‘অন্বেষা সাংস্কৃৃতিক গোষ্ঠি’ নামে একটি সংগঠন প্রতিষ্ঠা করেন। তাঁকে সভাপতি নির্বাচিত করে পাঁচ সদস্য বিশিষ্ট কমিটির মাধ্যমে কর্যক্রম শুরু করা হয়। অন্য চার জন সদস্য ছিলেন কে.এম আজিজুল হক, রাজকুমার দাস, আলী আশরাফ মিয়া ও অসীম কুমার চৌধুরী।